Vrou aan boom vasgemaak, verkragArgieffoto Konst. Peter Kareli, woordvoerder van die polisie, het gesê die 24-jarige vrou het Woensdag langs die N8 geloop op pad na haar sussie se skool toe sy deur drie mans voorgekeer is. Die mans het haar met ŉ mes gedreig en die veld ingesleep. Die mans het haar glo aangerand waarna hulle haar klere uitgetrek het en haar om die beurt verkrag het. ŉ Verbyganger het glo gesien wat gebeur waarna hy die polisie ontbied het. Twee van die mans het reeds gevlug met die polisie se aankoms op die toneel. Die ander man is op heterdaad betrap waar hy besig was om die vrou te verkrag. “Die slagoffer was kaal aan ŉ boom vasgemaak en het kneusplekke oor haar lyf gehad,” het Kareli gesê. Die verdagte het probeer vlug en het by ŉ stormwaterpyp ingekruip. Polisiebeamptes het hom agternagesit en in hegtenis geneem. Die ander twee verdagtes is Donderdag in hegtenis geneem. Die verdagtes sal binnekort in die Bloemfontein-landdroshof verskyn.